Neuvoston lausunto, annettu 9 päivänä maaliskuuta 2004, Belgian tarkistetusta vakausohjelmasta vuosiksi 2004-2007



Virallinen lehti nro C 068 , 18/03/2004 s. 0004 - 0005



Neuvoston lausunto, annettu 9 päivänä maaliskuuta 2004, Belgian tarkistetusta vakausohjelmasta vuosiksi 2004-2007 (2004/C 68/03) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen ja on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 9 päivänä maaliskuuta 2004 Belgian vuonna 2003 tarkistettua vakausohjelmaa, joka kattaa vuodet 2004-2007. Tarkistettu ohjelma vastaa pääpiirteissään tietovaatimuksia, jotka vakaus- ja lähentymisohjelmien sisältöä ja muotoa koskevissa tarkistetuissa käytännesäännöissä annetaan. Belgian viranomaisten julkisen talouden strategialla on edelleen seuraavat tavoitteet: i) vakaus- ja kasvusopimuksen tavoitteiden noudattaminen eli lähellä tasapainoa olevan tai ylijäämäisen julkisen talouden rahoitusaseman saavuttaminen, ii) julkisen velan jatkuva vähentäminen suhteessa BKT:hen keskipitkällä ja pitkällä aikavälillä, iii) uusien työpaikkojen luomisen edistäminen niin, että julkinen talous säilyy terveellä pohjalla. Ohjelmassa arvioitiin BKT:n kasvavan 0,9 prosenttia vuonna 2003. Se on kolmas perättäinen vuosi, jolloin BKT:n kasvu on alle 1 prosenttia. BKT:n kasvun ennakoidaan tarkistetussa ohjelmassa kiihtyvän 1,8 prosenttiin vuonna 2004 ja 2,8 prosenttiin vuonna 2005. Vuosina 2006-2007 kokonaistuotannon kasvun arvioidaan olevan keskimäärin 2,3 prosenttia. Työllisyyden kasvun odotetaan elpyvän vuoden 2003 - 0,1 prosentista 0,7 prosenttiin vuonna 2004 ja keskimäärin 0,8 prosenttiin vuosina 2005-2007. Yhdenmukaistetun kuluttajahintaindeksin (YKHI) mukaisen inflaation ennakoidaan pysyvän vakaana, eli 1,4 prosentissa vuosina 2004-2007. Tarkistetun ohjelman pohjana oleva makrotalouden skenaario vaikuttaa nyt saatavissa olevan tiedon perusteella realistiselta vaikkakin ehkä optimistiselta vuonna 2005, jolloin kokonaistuotannon kasvun ennakoidaan olevan 2,8 prosenttia, mikä on puoli prosenttiyksikköä korkeampi kuin komission syksyllä 2003 tekemässä ennusteessa. Huolimatta talouden toimeliaisuuden hidastumisesta julkinen talous on tarkistetun ohjelman mukaan 0,2 prosenttia ylijäämäinen suhteessa BKT:hen vuonna 2003 (uudemman arvion mukaan 0,3 prosenttia suhteessa BKT:hen). Tähän tulokseen vaikuttavat kertaluonteiset toimenpiteet, joiden myönteinen nettovaikutus on 1,2 prosenttia suhteessa BKT:hen. Toimenpiteistä mainittakoon erityisesti pääosin julkisessa omistuksessa olevaan televiestintäyhtiö Belgacomiin liittyvä toimenpide. Tavoite tasapainoisen rahoitusaseman saavuttamisesta vuonna 2004 perustuu kertaluonteisiin toimenpiteisiin, joiden kokonaisvaikutus on 0,7 prosenttia suhteessa BKT:hen ja jotka sisältävät verosääntelyyn liittyvästä toimenpiteestä aiheutuvan 0,3 prosentin hyödyn suhteessa BKT:hen. Vuosiksi 2005-2006 viranomaiset ennustavat tasapainoista rahoitusasemaa ja vuodeksi 2007 pientä 0,3 prosentin ylijäämää suhteessa BKT:hen. Ennakoidun korkomenojen vähenemisen vaikutuksesta perusylijäämä laskee vuoden 2003 5,6 prosentista suhteessa BKT:hen 4,8 prosenttiin vuonna 2005 ja vakiintuu sen jälkeen. Komission yhdessä sovitun arviointimenetelmän pohjalta tekemien laskelmien mukaan suhdannetasoitettu rahoitusasema vaihtuu vuoden 2003 0,8 prosentin ylijäämästä suhteessa BKT:hen tasapainoiseksi rahoitusasemaksi vuosina 2004-2006 ja lievästi ylijäämäiseksi vuonna 2007. Ilman kertaluonteisia toimenpiteitä suhdannetasoitetuissa luvuissa näkyisi parannus 0,4 prosentin alijäämästä suhteessa BKT:hen vuonna 2003 0,3 prosentin ylijäämään vuonna 2007. Realististen makrotaloudellisten ja julkisen talouden rahoitusasemaa koskevien oletusten mukaisesti lähellä tasapainoa oleva tai ylijäämäinen rahoitusasema säilyy koko ohjelmakauden ajan. Tämä tarjoaa myös varmuusmarginaalin alijäämälle suhteessa BKT:hen asetetun 3 prosentin raja-arvon ylittämisen välttämiseksi tavanomaisissa suhdanneoloissa. Julkinen velka on vähentynyt jatkuvasti kaikkien aikojen korkeimmasta tasostaan, joka oli 138 prosenttia suhteessa BKT:hen vuonna 1993, hieman yli 100 prosenttiin vuonna 2003, ja sen arvioidaan saavuttavan 87 prosenttia suhteessa BKT:hen vuonna 2007. Ohjelmassa esitetty julkisen talouden strategia noudattaa tavoitetta julkisen talouden kestävyyden edistämiseksi. Koska velkasuhde on edelleen korkea, Belgialla on kuitenkin vielä uhkana pitkän aikavälin epätasapaino, joka liittyy väestön ikääntymisen seurauksiin erityisesti terveydenhuollon kustannusten osalta. Velan määrä vaatii tarkkailua, ja suunnitellun korkean perusylijäämän varmistaminen seuraavien 10-15 vuoden aikana on välttämätöntä, jotta Belgian julkinen talous pysyy kestävänä. Myös hallituksen nykyistä strategiaa velan vähentämiseksi, työvoimaosuuden ja tosiasiallisen eläkeiän nostamiseksi, ikääntymisrahaston rahoituspanostusten jatkamiseksi ja eläkejärjestelmien uudistuksen toteuttamiseksi olisi talouspolitiikan laajojen suuntaviivojen mukaisesti tehostettava, jotta pystytään selviytymään väestön ikääntymisestä johtuvista julkistaloudellisista vaikutuksista. Tarkistetun vakausohjelman mukainen talouspolitiikka noudattaa osittain talouspolitiikan laajojen suuntaviivojen suosituksia, etenkin niitä, jotka vaikuttavat julkiseen talouteen. Ohjelmaan sisältyy uudistettu sitoumus ennakoitua suuremmasta talouskasvusta saatujen tulojen kohdentamisesta ensisijaisesti julkisen talouden rahoitusaseman parantamiseen, mutta siitä puuttuu tieto siitä, kuinka viranomaiset aikovat noudattaa suositusta liittovaltion hallinnon ja sosiaaliturvan reaalimenojen kasvun rajoittamisesta 1,5 prosenttiin. (1) EYVL L 209, 2.8.1997.